Iván García Campos

Iván García Campos, nado na Coruña o 14 de xullo de 1974, é un escritor galego.

 Traxectoria 
É licenciado en INEF e exerce como rehabilitador físico. Iniciou estudos de Grao en Filosofía en 2015 que interrompeu en 2018.

En 2008 gañou o Premio Nacional de Narracións Curtas Modesto Rodríguez Figueiredo, instituído pola Fundación do Pedrón de Ouro coa obra Unha casa chea de xanelas.

A súa primeira novela, O imposible de desatar, gañou a XXVIII edición do Premio Blanco Amor en 2010"Iván García Campos gaña o XVIII Blanco Amor de narrativa" , artigo na web de A Nosa Terra.. O xurado, formado por Teresa Bermúdez Montes, Chus Nogueira, Bieito Iglesias Arauxo, Xesús Constela Doce, Carlos González Figueiras e Silvia Díaz Iglesias, salientou a “coherencia e o equilibrio entre a forma e o fondo, e o retrato da cara oculta da sociedade actual; dos conflitos persoais, da sociedade e a incomunicación, a través de personaxes cargadas de humanidade. A novela destaca polo seu carácter innovador no tocante ao estilo e ás técnicas narrativas”.

Cinco anos despois publica Cuestións vitais secretas, un libro formado por dez relatos que, cunha técnica sinxela e depurada, de frases breves, con preferencia polo estilo indirecto e pola selección de puntos de vista pouco usuais, tratan de facer aparecer o que está oculto nas rutinas da vida corrente . A importancia dos pormenores é crucial en todos os relatos, así como a confianza na perspicacia do lector para poder intuír sen necesidade de comprender. A revista dixital Biosbardia, especializada en literatura galega, sinalouno como o libro galego máis recomendable do ano 2015.

En decembro de 2019 sae do prelo O viaxeiro perfecto, onde Mario, un condutor de ambulancia, conecta coa dor das persoas que transporta, ata o punto de concederlles unha última vontade viaxeira, unha antesala á travesía que supón a morte. Trátase dunha road novel onde o eixo vertebrador da narración é o diálogo. Ao contrario dos seus libros anteriores é esta unha novela formalmente moi sinxela onde en ningún momento sabemos o que pensan os personaxes, só o que fan.

Alleo ás redes sociais, esporadicamente publica textos en revistas, xornais e plataformas dixitais.

Desde o ano 2020 colabora como coordinador e editor da sección Decálogos en Euseino? Editores, liña de publicacións da Fundación Euseino?, organización non lucrativa independente declarada de interese cultural pola Xunta de Galicia, e creada para promover o pensamento tanto no ámbito literario coma no filosófico.

É así mesmo membro da Asociación de Escritores en Lingua Galega [AELG].

 Obra 
 Narrativa 
miniatura|Presentación de Cuestións vitais secretas, con Víctor Freixanes e Camilo Franco, na Feira do Libro da Coruña, 07/08/2015 

O imposible de desatar (2010). Galaxia. 216 páxs. Traducida ao castelán en 2015.
 Cuestións vitais secretas (2015). Galaxia. 180 páxs. Relatos.
O viaxeiro perfecto (2019). Galaxia. 204 páxs.

 Obras colectivas 
 Nun edificio, 2002, Agrupación de Libreiros de Ourense e Casa da Xuventude de Ourense.
 Cordura ou martelos e catro contos máis, 2004, Agrupación de Libreiros de Ourense e Casa da Xuventude de Ourense.
 VIII Certame de Narración Curta Ánxel Fole: catro relatos, 2006, Concello de Lugo.
 Os Viadutos. VIII Certame literario de relatos cortos, 2007, Concello de Redondela.
 Premios Pedrón de Ouro. Certame de narración breve Modesto R. Figueiredo XXXII e XXXIII, 2008, Ediciós do Castro.
 Premios Pedrón de Ouro. Certame de narración breve Modesto R. Figueiredo XXXIV, 2009, Edicións do Castro.

 Premios 
 Primeiro premio do II certame de Poesía Deportiva da Universidade da Coruña no 1999, por Natureza morta con puxilista en Elis.
 Primeiro premio no I certame de Poesía SMS Xanela da Cultura da Fundación Observatorio Urbano do Eixo Atlántico no 2001, por O silencio.
 Segundo premio no XXXIV certame de Contos Breogán da Casa de Galicia en Barakaldo no 2001, por A rúa é única.
 Mención especial no V Certame de Poesía Francisco Añón no 2001, por A alma dos grilos.
 Accésit no XIX certame do Premio Ourense de Contos para a mocidade no 2002, por Cloroformo en gotas.
 Gañador do Premio Ourense de contos para a mocidade no 2004, por Cordura ou martelos.
 Primeiro premio do VIII Certame de Narración Curta Ánxel Fole no 2005, por O legado turbulento dos xemelgos Salinas.
 Accésit no XXXII Premio Nacional de Narracións Curtas Modesto Rodríguez Figueiredo no 2006, por Crónica do Gran Número.
 Accésit no XII certame literario Manuel-Oreste no 2006, por Crónica do Gran Número.
 Primeiro premio do VIII Certame de Relatos Curtos Os Viadutos de Redondela no 2007, por O camiño das formigas.
 Gañador do Premio Nacional de Narracións Curtas Modesto Rodríguez Figueiredo no 2008, por Unha casa chea de xanelas.
 Premio Blanco Amor no 2010, por O imposible de desatar.

 Notas 

 Véxase tamén 
 Ligazóns externas 
  Nota biográfica na web de Euseino? Editores.
   Ficha en Galaxia.

Categoría:Escritores de Galicia en lingua galega
Categoría:Nados na Coruña
Categoría:Gañadores do Premio Blanco Amor
Categoría:Nados en 1974